Il-Kummissjoni Nazzjonali għall-Persuni b’Diżabilità qed tappella lill-Gvern biex il-multa għal dawk li jipparkjaw fuq parkeġġ ta’ persuni b’diżabilità titla minn  €23 għal €230 u dan biex isservi ta’ deterrent akbar għal min jisker il-liġi. Il-KNPD qalet li tirċievi kontinwament ilmenti minn persuni b’diżabilità li għandhom il- blue badge li jsibu karozzi pparkjati fil-parkeġġi rriservati għal persuni b’diżabilità li ma jkollhomx il- blue badge fuq id- dashboard . Qalet li dan huwa ta’ detriment qawwi għal min għandu l- blue badge għax ifisser li dak li jkun ikollu jsib parkeġġ alternattiv u jbati minn skariġġ biex jasal fejn jixtieq imur jew inkella jaqta’ qalbu u jmur lura d-dar. Għaldaqstant, il-KNPD qiegħda tipproponi li l-multa li bħalissa hija ta’ €23 titla’ għal €230 sabiex isservi ta’ deterrent akbar għal min jisker il-liġi. Il- blue badge tagħti l-vantaġġ li wieħed jista’ jsib parkeġġ f’ċertu postijiet ċentrali. Il-KNPD qalet li bosta nies jarawha bħala xi privileġġ, xi VIP ticket, iżda sostniet li dan mhux il-każ. Il- blue badge qalet li teżisti għax hawn nies li jbatu minn diversi kundizzjonijiet li magħhom iġibu t-tbatija u l-iskariġġ u sservi ta’ għajnuna biex ittaffi ftit minn dawn l-elementi negattivi fil-ħajja tal-persuni b’diżabilità.